CELEX: 32013D0312
Language: el
Date: 2013-06-28 00:00:00
Title: 2013/312/ΕΕ: Απόφαση του Ευρωπαϊκού Συμβουλίου, της 28ης Ιουνίου 2013 , για τον καθορισμό της σύνθεσης του Ευρωπαϊκού Κοινοβουλίου

29.6.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 181/57
            
         ΑΠΌΦΑΣΗ ΤΟΥ ΕΥΡΩΠΑΪΚΟΫ ΣΥΜΒΟΥΛΊΟΥ
   της 28ης Ιουνίου 2013
   για τον καθορισμό της σύνθεσης του Ευρωπαϊκού Κοινοβουλίου
   (2013/312/ΕΕ)
   ΤΟ ΕΥΡΩΠΑΪΚΟ ΣΥΜΒΟΥΛΙΟ,
   Έχοντας υπόψη τη Συνθήκη για την Ευρωπαϊκή Ένωση, και ιδίως το άρθρο 14 παράγραφος 2,
   Έχοντας υπόψη το άρθρο 2 παράγραφος 3 του πρωτοκόλλου αριθ. 36 σχετικά με τις μεταβατικές διατάξεις,
   Έχοντας υπόψη την πρωτοβουλία του Ευρωπαϊκού Κοινοβουλίου (1),
   Έχοντας υπόψη την έγκριση του Ευρωπαϊκού Κοινοβουλίου (2),
   Εκτιμώντας τα ακόλουθα:
   
               (1)
            
            
               Η ισχύς του άρθρου 2 παράγραφοι 1 και 2 του πρωτοκόλλου αριθ. 36 σχετικά με τις μεταβατικές διατάξεις λήγει στο τέλος της κοινοβουλευτικής περιόδου 2009-2014.
            
         
               (2)
            
            
               Η ισχύς του άρθρου 19 παράγραφος 1 της πράξης περί των όρων προσχωρήσεως της Δημοκρατίας της Κροατίας και των προσαρμογών της Συνθήκης για την Ευρωπαϊκή Ένωση, της Συνθήκης για τη λειτουργία της Ευρωπαϊκής Ένωσης και της Συνθήκης για την ίδρυση της Ευρωπαϊκής Κοινότητας Ατομικής Ενέργειας λήγει στο τέλος της κοινοβουλευτικής περιόδου 2009-2014.
            
         
               (3)
            
            
               Είναι απαραίτητη η συμμόρφωση άνευ χρονοτριβής προς τις διατάξεις του άρθρου 2 παράγραφος 3 πρώτο εδάφιο του πρωτοκόλλου αριθ. 36 και, συνεπώς, η έκδοση της απόφασης που προβλέπεται στο δεύτερο εδάφιο του άρθρου 14 παράγραφος 2 της Συνθήκης για την Ευρωπαϊκή Ένωση, ούτως ώστε τα κράτη μέλη να μπορέσουν να θεσπίσουν εγκαίρως τα αναγκαία εθνικά μέτρα για τη διοργάνωση των εκλογών για το Ευρωπαϊκό Κοινοβούλιο για την κοινοβουλευτική περίοδο 2014-2019.
            
         
               (4)
            
            
               Το πρώτο εδάφιο του άρθρου 14 παράγραφος 2 της Συνθήκης για την Ευρωπαϊκή Ένωση καθορίζει τα κριτήρια για τη σύνθεση του Ευρωπαϊκού Κοινοβουλίου, ήτοι ο αριθμός των αντιπροσώπων των πολιτών της Ένωσης να μην υπερβαίνει τους επτακόσιους πενήντα, συν τον πρόεδρο, η εν λόγω εκπροσώπηση να είναι αναλογική κατά φθίνουσα τάξη, με ελάχιστο όριο έξι μελών ανά κράτος μέλος, και κανένα κράτος μέλος να μη λαμβάνει περισσότερες από ενενήντα έξι έδρες.
            
         
               (5)
            
            
               Το άρθρο 10 της Συνθήκης για την Ευρωπαϊκή Ένωση προβλέπει, μεταξύ άλλων, ότι η λειτουργία της Ένωσης θεμελιώνεται στην αντιπροσωπευτική δημοκρατία με τους πολίτες να εκπροσωπούνται άμεσα στο επίπεδο της Ένωσης στο Ευρωπαϊκό Κοινοβούλιο και τα κράτη μέλη να εκπροσωπούνται από τις κυβερνήσεις τους, οι οποίες με τη σειρά τους είναι δημοκρατικά υπεύθυνες έναντι των εθνικών τους κοινοβουλίων ή των πολιτών τους, στο Συμβούλιο. Το άρθρο 14 παράγραφος 2 της Συνθήκης για την Ευρωπαϊκή Ένωση σχετικά με τη σύνθεση του Ευρωπαϊκού Κοινοβουλίου εφαρμόζεται επομένως στο πλαίσιο των ευρύτερων διευθετήσεων για τα θεσμικά όργανα που καθορίζονται στις Συνθήκες, οι οποίες περιλαμβάνουν επίσης τις διατάξεις για τη λήψη αποφάσεων στο Συμβούλιο,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Κατ’ εφαρμογή της αρχής της αναλογικότητας κατά φθίνουσα τάξη, που προβλέπεται από το άρθρο 14 παράγραφος 2 της Συνθήκης για την Ευρωπαϊκή Ένωση, ισχύουν οι εξής αρχές:
   
               —
            
            
               η κατανομή των εδρών στο Ευρωπαϊκό Κοινοβούλιο αξιοποιεί πλήρως τους ελάχιστους και μέγιστους αριθμούς που ορίζει η Συνθήκη για την Ευρωπαϊκή Ένωση, ώστε να αντικατοπτρίζει όσο το δυνατόν πιστότερα την κατανομή των πληθυσμών των κρατών μελών,
            
         
               —
            
            
               ο λόγος μεταξύ του πληθυσμού και του αριθμού των εδρών κάθε κράτους μέλους πριν από τη στρογγυλοποίηση σε ακέραιους αριθμούς διαφοροποιείται αναλόγως του αντίστοιχου πληθυσμού τους, κατά τρόπον ώστε κάθε μέλος του Ευρωπαϊκού Κοινοβουλίου από πολυπληθέστερο κράτος μέλος να εκπροσωπεί περισσότερους πολίτες από ό,τι κάθε μέλος που προέρχεται από κράτος μέλος με μικρότερο πληθυσμό και, αντίστροφα, ώστε όσο μεγαλύτερο πληθυσμό έχει ένα κράτος μέλος, τόσο μεγαλύτερη αξίωση να έχει σε μεγάλο αριθμό εδρών.
            
         Άρθρο 2
   Ο συνολικός πληθυσμός των κρατών μελών υπολογίζεται από την Επιτροπή (Eurostat) βάσει των δεδομένων που παρέχουν τα κράτη μέλη, σύμφωνα με μέθοδο που καθιερώθηκε μέσω κανονισμού του Ευρωπαϊκού Κοινοβουλίου και του Συμβουλίου.
   Άρθρο 3
   Κατ’ εφαρμογήν του άρθρου 1, ο αριθμός των εκλεγόμενων σε κάθε κράτος μέλος αντιπροσώπων στο Ευρωπαϊκό Κοινοβούλιο καθορίζεται ως εξής για την κοινοβουλευτική περίοδο 2014-2019:
   
               Βέλγιο
            
            
               21 
            
         
               Βουλγαρία
            
            
               17 
            
         
               Τσεχική Δημοκρατία
            
            
               21 
            
         
               Δανία
            
            
               13 
            
         
               Γερμανία
            
            
               96 
            
         
               Εσθονία
            
            
               6 
            
         
               Ιρλανδία
            
            
               11 
            
         
               Ελλάδα
            
            
               21 
            
         
               Ισπανία
            
            
               54 
            
         
               Γαλλία
            
            
               74 
            
         
               Κροατία
            
            
               11 
            
         
               Ιταλία
            
            
               73 
            
         
               Κύπρος
            
            
               6 
            
         
               Λετονία
            
            
               8 
            
         
               Λιθουανία
            
            
               11 
            
         
               Λουξεμβούργο
            
            
               6 
            
         
               Ουγγαρία
            
            
               21 
            
         
               Μάλτα
            
            
               6 
            
         
               Κάτω Χώρες
            
            
               26 
            
         
               Αυστρία
            
            
               18 
            
         
               Πολωνία
            
            
               51 
            
         
               Πορτογαλία
            
            
               21 
            
         
               Ρουμανία
            
            
               32 
            
         
               Σλοβενία
            
            
               8 
            
         
               Σλοβακία
            
            
               13 
            
         
               Φινλανδία
            
            
               13 
            
         
               Σουηδία
            
            
               20 
            
         
               Ηνωμένο Βασίλειο
            
            
               73 
            
         Άρθρο 4
   Η παρούσα απόφαση αναθεωρείται εγκαίρως πριν από την έναρξη της κοινοβουλευτικής περιόδου 2019-2024 βάσει πρωτοβουλίας του Ευρωπαϊκού Κοινοβουλίου που θα προταθεί πριν από το τέλος του 2016, με σκοπό τον καθορισμό ενός συστήματος το οποίο θα καθιστά μελλοντικά δυνατή, πριν από κάθε διενέργεια νέων εκλογών για το Ευρωπαϊκό Κοινοβούλιο, την ανακατανομή των εδρών μεταξύ των κρατών μελών με τρόπο αντικειμενικό, δίκαιο, βιώσιμο και διαφανή, υιοθετώντας την αρχή της φθίνουσας αναλογικότητας όπως καθορίζεται στο άρθρο 1, ενώ λαμβάνονται υπόψη η ενδεχόμενη αλλαγή του αριθμού των κρατών μελών και οι δημογραφικές εξελίξεις τους που θα έχουν διαπιστωθεί δεόντως επιτυγχάνοντας κατ’ αυτόν τον τρόπο τη συνολική ισορροπία του συστήματος για τα θεσμικά όργανα όπως καθορίζεται στις Συνθήκες.
   Άρθρο 5
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 28 Ιουνίου 2013.
      
         
            Για το Ευρωπαϊκό Συμβούλιο
         
         
            Ο Πρόεδρος
         
         H. VAN ROMPUY
      
   
   
      (1)  Πρωτοβουλία που εκδόθηκε στις 13 Μαρτίου 2013 (δεν έχει ακόμη δημοσιευθεί στην Επίσημη Εφημερίδα).
   
      (2)  Έγκριση της 12ης Ιουνίου 2013 (δεν έχει ακόμη δημοσιευθεί στην Επίσημη Εφημερίδα).